జాయ్ మైఖేల్

**జాయ్ మైఖేల్** (1927-2018) గా ప్రసిద్ధి చెందిన ఈమె పూర్తి పేరు జాయ్ కామిల్లె మైఖేల్. ఒక భారతీయ రంగస్థల నటి, ఢిల్లీ కేంద్రంగా పనిచేసే నాటక సంస్థ (రిపర్టరీ కంపెనీ) యాత్రిక్ సహ వ్యవస్థాపకురాలు. భారత ప్రభుత్వం 2012లో ఆమెను నాల్గవ అత్యున్నత పౌర పురస్కారం పద్మశ్రీతో సత్కరించింది.
## జీవిత చరిత్ర
పశ్చిమ బెంగాల్‌లోని అసన్‌సోల్‌లో జన్మించిన జాయ్ మైఖేల్ ఢిల్లీలోని సెయింట్ స్టీఫెన్స్ కళాశాల నుండి ఆంగ్ల సాహిత్యంలో పోస్ట్ గ్రాడ్యుయేట్ పట్టా పొందారు. అక్కడ ఆమె షేక్స్‌పియర్ సొసైటీకి కార్యదర్శిగా పనిచేశారు, ఆమె మొట్టమొదటి మహిళా కార్యదర్శి అని చెబుతారు. ఆమె కళాశాల సుప్రీం కౌన్సిల్ సభ్యురాలిగా కూడా ఉన్నారు. తరువాత ఆమె లండన్ వెళ్లి లండన్ అకాడమీ ఆఫ్ మ్యూజిక్ అండ్ డ్రమాటిక్ ఆర్ట్‌లో స్పీచ్, డ్రామాలలో గ్రాడ్యుయేట్ అధ్యయనాలు చేశారు, బ్రిటిష్ డ్రామా లీగ్‌లో నాటక శిక్షణ పొందారు. కొంతకాలం లండన్‌లోని ప్రొఫెషనల్ థియేటర్‌లో పనిచేసిన తర్వాత, ఆమె ఢిల్లీలో తన నాటక కార్యకలాపాలను కొనసాగించడానికి భారతదేశానికి తిరిగి వచ్చారు. న్యూఢిల్లీలోని మందిర్ మార్గ్‌లోని సెయింట్ థామస్ స్కూల్‌కు ప్రిన్సిపాల్‌గా పనిచేశారు.

1964లో మైఖేల్, రోషన్ సేథ్, రతీ బార్తోలోమ్యూ, సుష్మా సేథ్, మార్కస్ మర్చ్‌లతో కలిసి ఢిల్లీ కేంద్రంగా పనిచేసే యాత్రిక్ అనే నాటక సంస్థను స్థాపించారు. ఆమె 40 సంవత్సరాల పాటు ఆ బృందానికి డైరెక్టర్‌గా కొనసాగారు. ఆ సమయంలో ఆ బృందం వివిధ సమయాల్లో అలిక్ పదమ్సీ, ఇబ్రహీం అల్కాజీ, బారీ జాన్, కుల్భూషణ్ ఖర్బందా, సినియా దుగ్గల్, మాధురీ భాటియా, సలీమా రజా, కుసుమ్ హైదర్, తేజేశ్వర్ సింగ్, భాస్కర్ భట్టాచార్య, లోలా ఛటర్జీ, సునీత్ టాండన్, అవిజిత్ దత్, ప్రకాష్ భాటియా వంటి పలువురు నాటక ప్రముఖులతో కలిసి పనిచేసింది.

జాయ్ మైఖేల్ యునైటెడ్ స్టేట్స్-ఇండియా ఎడ్యుకేషనల్ ఫౌండేషన్‌లో ఎగ్జిక్యూటివ్‌గా పనిచేశారు. వర్జీనియాలోని యూనివర్శిటీ ఆఫ్ వాషింగ్టన్, చండీగఢ్‌లోని పంజాబ్ యూనివర్శిటీలో ఉపన్యాసాలు ఇచ్చారు. తరువాత, ఆమె ఢిల్లీలోని సెయింట్ థామస్ స్కూల్‌లో ప్రిన్సిపాల్‌గా చేరారు, అక్కడ 15 సంవత్సరాలు పనిచేశారు. ఆమె ఢిల్లీ, సిమ్లా, ముస్సోరీ, అస్సాంలో చర్చ్ ఆఫ్ నార్త్ ఇండియా డియోసెస్ నిర్వహించే అనేక పాఠశాలలకు విద్యా సలహాదారుగా కూడా పనిచేశారు. ఆమె వరల్డ్ కమ్యూనియన్ ఆఫ్ రిఫార్మ్డ్ చర్చిస్ ఎగ్జిక్యూటివ్ కౌన్సిల్ సభ్యురాలిగా పనిచేశారు. ఆమె భారతదేశంలోని Y.W.C.A (యువ మహిళల క్రైస్తవ సంఘం)లో క్రియాశీల సభ్యురాలు, కార్యవర్గ కమిటీలో ఉన్నారు.

జాయ్ మైఖేల్ రచయితగా, దర్శకురాలిగా 200లకు పైగా నాటకాలలో పాలుపంచుకున్నట్లు సమాచారం. ఆమె టెలివిజన్, రేడియో కోసం కూడా నాటకాలను సిద్ధం చేశారు. ఆమె కల్నల్ హ్యూబర్ట్ మైఖేల్‌ను వివాహం చేసుకున్నారు, ఈ దంపతులకు మేరియల్, క్రిస్టీన్ అనే ఇద్దరు కుమార్తెలు ఉన్నారు, జాయ్ ఇందు మైఖేల్, ఆర్నవ్ జాన్ హ్యూగ్ మైఖేల్ అనే ఇద్దరు మనుమలు ఉన్నారు.

## పురస్కారాలు, గుర్తింపులు
భారత ప్రభుత్వంలోని సాంస్కృతిక మంత్రిత్వ శాఖ అందించే ఎమెరిటస్ థియేటర్ డైరెక్టర్ బిరుదును పొందిన జాయ్ మైఖేల్, నాటక దర్శకత్వంలో చేసిన కృషికి 2009లో సంగీత నాటక అకాడమీ పురస్కారం అందుకున్నారు. ఆమె సాహిత్య కళా పరిషత్ అవార్డు, ఢిల్లీ నాట్య సంఘ్ అవార్డు, రాక్‌ఫెల్లర్ అవార్డు, చమన్‌లాల్ మెమోరియల్ సొసైటీ అవార్డు, సి.ఎఫ్ ఆండ్రూస్ డిస్టింగ్విష్డ్ అలుమ్నస్ అవార్డు,రాజా రామ్ మోహన్ నేషన్ ఎడ్యుకేషన్ అవార్డును కూడా అందుకున్నారు. 2012లో భారత ప్రభుత్వం పద్మశ్రీ పురస్కారం కోసం రిపబ్లిక్ డే ఆనర్స్ జాబితాలో ఆమెను చేర్చింది.

## ఇవి కూడా చూడండి

* సెయింట్ స్టీఫెన్స్ కళాశాల, ఢిల్లీ
* లండన్ అకాడమీ ఆఫ్ మ్యూజిక్ అండ్ డ్రమాటిక్ ఆర్ట్
* చర్చ్ ఆఫ్ నార్త్ ఇండియా
* వరల్డ్ కమ్యూనియన్ ఆఫ్ రిఫార్మ్డ్ చర్చిస్

## మూలాలు

## మరింత చదవడానికి
* 

## బయటి లింకులు
* 
. http://indianexpress.com/article/cities/delhi/theatre-director-joy-michael-dies-at-92-5093515/.
* http://www.business-standard.com/article/news-ians/the-magical-joy-michael-tribute-118031100191_1.html

వర్గం:ఢిల్లీ వ్యక్తులు
వర్గం:కేంద్ర సంగీత నాటక అకాడమీ పురస్కార గ్రహీతలు
వర్గం:కళారంగంలో పద్మశ్రీ పురస్కార గ్రహీతలు
వర్గం:పద్మశ్రీ పురస్కార గ్రహీతలు
వర్గం:2018 మరణాలు
వర్గం:1927 జననాలు